Sundmaðurinn Már Gunnarsson stakk sér til sunds í fyrstu grein sinni af fjórum á Ólympíumótinu í Tókýó í nótt. Már komst ekki í úrslit en var brattur eftir sundið.
Már keppti í undanrásum í 50 metra skriðsundi í flokki blindra í nótt. Már var um hálfri sekúndu frá sínum besta tíma og komst ekki áfram í úrslitin. Hann var þó ánægður eftir sundið og spenntur fyrir framhaldinu.
Á morgun keppir Már í undanrásum í 100 metra baksundi en það er hans sterkasta grein. Hann segist hafa litið á skriðsundið í nótt sem ágætis upphitun og tækifæri til að kynnast aðstæðum betur.
Sýnt verður frá undanrásunum í baksundi í beinni útsendingu á RÚV. Már syndir klukkan 1:24 í nótt og tæpri klukkustund síðar verður komið að öðrum íslenskum keppenda, Thelmu Björgu Björnsdóttur sem keppir í 100 metra bringusundi klukkan 2:18.
Már Gunnarsson keppti í sinni fyrstu grein á Ólympíumóti fatlaðra í Tókýó í nótt. Hann keppti í undanrásum 50 metra skriðsunds en komst ekki í úrslit.